成都遨樂詩二十一首 伏日會江瀆池
作者：田況
朝代：宋

paragraphs: 長空赤日真可畏，三庚遇火氣伏藏。
溫風淟涊鬰不開，流背汗浹思清凉。
江瀆祠前有流水，懽注蓄洩爲池塘。
沈沈隆厦壓平岸，好樹蔭亞芙蕖香。
登舟命酒賓朋集，逃暑大飲宜滿觴。
絲竹聒耳非自樂，肆望觀者如堵牆。
吾儕未能免俗累，近日頗困炎景長。
今晨縱游不覺暮，形爲外役暑亦忘。
豈如高齋滌百慮，危坐自造逍遥鄉。